Document ID: 32009R0560

REGULAMENTUL (CE) NR. 560/2009 AL COMISIEI
din 26 iunie 2009
de modificare a Regulamentului (CE) nr. 874/2004 de stabilire a normelor de politică publică privind punerea în aplicare și funcțiile domeniului de nivel superior „.eu” și a principiilor de înregistrare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 733/2002 al Parlamentului European și al Consiliului din 22 aprilie 2002 privind punerea în aplicare a domeniului de nivel 1 „.eu” (1), în special articolul 5 alineatul (1),
după consultarea registrului în conformitate cu articolul 5 alineatul (1) din Regulamentul (CE) nr. 733/2002,
întrucât:
(1)
Articolul 6 al treilea paragraf din Regulamentul (CE) nr. 874/2004 al Comisiei (2) prevede că registrul efectuează înregistrarea numelor de domenii folosind toate caracterele alfabetice ale limbilor oficiale din Comunitate atunci când apar standarde internaționale în acest sens.
(2)
Limbile oficiale din Comunitate cuprind mai multe caractere alfabetice decât cele care erau disponibile pentru înregistrare la începutul perioadei de înregistrare pe etape, prevăzută la capitolul IV din Regulamentul (CE) nr. 874/2004.
(3)
În prezent a devenit posibilă din punct de vedere tehnic înregistrarea numelor în limbile oficiale din Comunitate în cadrul domeniului de nivel superior „.eu” (denumit în continuare „DNS”) prin utilizarea în egală măsură a caracterelor alfabetice care nu erau disponibile pentru înregistrare la momentul respectiv.
(4)
Este necesar să se garanteze faptul că părțile interesate sunt informate în legătură cu noile caractere înainte ca acestea să devină disponibile pentru înregistrarea numelor în cadrul DNS .eu. Prin urmare, este necesar ca registrul să publice din timp informații cu privire la caracterele alfabetice care se vor adăuga pe lângă cele deja disponibile pentru înregistrarea numelor în cadrul DNS .eu.
(5)
În conformitate cu articolul 9 al doilea paragraf din Regulamentul (CE) nr. 874/2004, Comisia a solicitat registrului să introducă anumite nume de domenii direct în cadrul DNS .eu, în vederea utilizării de către instituții și organisme din Comunitate. În prezent a devenit posibilă din punct de vedere tehnic înregistrarea numelor în limbile oficiale din Comunitate în cadrul DNS .eu prin utilizarea în egală măsură a caracterelor alfabetice care nu erau disponibile pentru înregistrare la începutul perioadei de înregistrare pe etape prevăzută la capitolul IV din Regulamentul (CE) nr. 874/2004; prin urmare, Comisia trebuie să aibă posibilitatea de a solicita registrului să introducă numele de domenii care conțin caracterele respective în completarea numelor pe care le-a solicitat deja.
(6)
Statele membre, țările candidate și statele membre ale Spațiului Economic European au solicitat înregistrarea sau rezervarea numelor lor în conformitate cu articolul 8 din Regulamentul (CE) nr. 874/2004. Numele respective sunt enumerate în anexa la Regulamentul (CE) nr. 874/2004. În condițiile în care a devenit posibilă din punct de vedere tehnic înregistrarea numelor în cadrul DNS .eu prin utilizarea în egală măsură a caracterelor alfabetice specifice limbilor oficiale din Comunitate care nu erau disponibile pentru înregistrare la începutul perioadei de înregistrare pe etape prevăzută la capitolul IV din Regulamentul (CE) nr. 874/2004, anumite țări au solicitat ca listele respective să fie modificate.
(7)
Prin urmare, este necesară actualizarea listelor din anexa la Regulamentul (CE) nr. 874/2004, astfel încât să poată fi luate în considerare în mod adecvat numele care conțin caractere anterior indisponibile.
(8)
Prin urmare, este necesară modificarea în consecință a Regulamentului (CE) nr. 874/2004.
(9)
Deoarece este în interesul cetățenilor europeni și al întreprinderilor europene să aibă posibilitatea de a înregistra, cât mai curând posibil, nume în limbile oficiale din Comunitate utilizând caractere alfabetice care nu erau disponibile la începutul perioadei de înregistrare pe etape menționate în capitolul IV din Regulamentul (CE) nr. 874/2004, intrarea în vigoare a prezentului regulament nu trebuie întârziată în mod nejustificat.
(10)
Măsurile prevăzute de prezentul regulament sunt conforme cu avizul Comitetului pentru comunicații (3),
ADOPTĂ PREZENTUL REGULAMENT:
Articolul 1
Regulamentul (CE) nr. 874/2004 se modifică după cum urmează:
1.
Articolul 6 se modifică după cum urmează:
(a)
primul, al doilea și al treilea paragraf devin alineatele (1), (2) și (3);
(b)
al patrulea paragraf se înlocuiește cu următorul text:
„(4) În cazul în care devine posibilă din punct de vedere tehnic înregistrarea numelor în cadrul DNS .eu în limbile oficiale utilizând caractere alfabetice care nu erau disponibile pentru înregistrare la începutul perioadei de înregistrare pe etape prevăzute în capitolul IV, registrul anunță pe site-ul său web posibilitatea înregistrării în cadrul DNS .eu a numelor care conțin caracterele respective.
Anunțul trebuie să includă și o listă a caracterelor respective și să menționeze data de la care va fi posibilă înregistrarea în cadrul domeniului «.eu» a numelor care includ aceste caractere.
Anunțul trebuie să apară cu trei luni înainte de data respectivă.
5. Registrului nu i se solicită să execute activități care necesită folosirea altor limbi decât cele oficiale.”
2.
Articolul 9 se modifică după cum urmează:
(a)
primul și al doilea paragraf devin alineatele (1) și (2);
(b)
se adaugă alineatul (3), cu următorul text:
„(3) În cazul în care devine posibilă din punct de vedere tehnic înregistrarea numelor în cadrul DNS .eu în limbile oficiale utilizând caractere alfabetice care nu erau disponibile pentru înregistrare la începutul perioadei de înregistrare pe etape prevăzute în capitolul IV, registrul comunică acest lucru Comisiei.
Notificarea are loc cu cel puțin o lună înainte de data anunțului menționat la articolul 6 alineatul (4) și indică data acestui anunț.
Cu cel puțin zece zile lucrătoare înainte de data indicată în anunțul publicat în conformitate cu articolul 6 alineatul (4), Comisia solicită registrului să introducă numele de domenii care conțin unul sau mai multe dintre caracterele respective și pe care aceasta dorește să le rezerve în vederea utilizării de către instituțiile și organismele comunitare direct în cadrul DNS .eu.”
3.
La articolul 11 al patrulea paragraf, trimiterea la „articolul 6 paragraful al treilea” se înlocuiește cu o trimitere la „articolul 6 alineatul (3).”
4.
La articolul 12 alineatul (1) primul paragraf, trimiterea la „articolul 6 primul paragraf” se înlocuiește cu o trimitere la „articolul 6 alineatul (1).”
5.
Anexa se înlocuiește cu textul anexei la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 iunie 2009.

Labels: 12
7
15